作者:白居易
標題:勸酒十四首：不如來飲酒七首
內容:莫隱深山去，君應到自嫌。齒傷朝水冷，貌苦夜霜嚴。漁去風生浦，樵歸雪滿巖。不如來飲酒，相對醉厭厭。莫作農夫去，君應見自愁。迎春犁瘦地，趁晚喂羸牛。數被官加稅，稀逢歲有秋。不如來飲酒，酒伴醉悠悠。莫作商人去，恓惶君未諳。雪霜行塞北，風水宿江南。藏鏹百千萬，沉舟十二三。不如來飲酒，仰面醉酣酣。莫事長徵去，辛勤難具論。何曾畫麟閣，只是老轅門。蟣蝨衣中物，刀槍面上痕。不如來飲酒，閤眼醉昏昏。莫學長生去，仙方誤殺君。那將薤上露，擬待鶴邊雲。矻矻皆燒藥，累累盡作墳。不如來飲酒，閑坐醉醺醺。莫上青雲去，青雲足愛憎。自賢誇智慧，相糾鬥功能。魚爛緣吞餌，蛾焦為撲燈。不如來飲酒，任性醉騰騰。莫入紅塵去，令人心力勞。相爭兩蝸角，所得一牛毛。且滅嗔中火，休磨笑裡刀。不如來飲酒，穩臥醉陶陶。